
VENDIM
Nr. 175, datë 26.2.2020
PËR NDRYSHIMIN E PËRGJEGJËSISË SË ADMINISTRIMIT, NGA MINISTRIA E MBROJTJES TE MINISTRIA E INFRASTRUKTURËS DHE ENERGJISË, PËR AUTORITETIN RRUGOR SHQIPTAR, TË NJË SIPËRFAQEJE TRUALLI FUNKSIONAL DHE OBJEKTI, NGA PRONA NR. 190, ME EMËRTIM “REGJIMENTI I HELIKOPTERËVE” DHE TË DISA SIPËRFAQEVE TRUALL FUNKSIONAL, NGA PRONAT NR. 1136, ME EMËRTIM “RADIODRITA”, DHE NR. 1137, ME EMËRTIM “HELIODROMI I REPARTIT USHTARAK NR. 3340”, ME VENDNDODHJE NË FARKË, TIRANË, SI DHE PËR NJË NDRYSHIM NË VENDIMIN NR. 515, DATË 18.7.2003, TË KËSHILLIT TË MINISTRAVE, “PËR MIRATIMIN E LISTËS SË INVENTARIT TË PRONAVE TË PALUAJTSHME SHTETËRORE TË CILAT I KALOJNË NË PËRGJEGJËSI ADMINISTRIMI MINISTRISË SË MBROJTJES”, TË NDRYSHUAR
Në mbështetje të nenit 100 të Kushtetutës dhe të neneve 13 e 15, të ligjit nr. 8743, datë 22.2.2001, “Për pronat e paluajtshme të shtetit”, të ndryshuar, me propozimin e ministrit të Mbrojtjes, Këshilli i Ministrave 
VENDOSI:

1. Ndryshimin e përgjegjësisë së administrimit, nga Ministria e Mbrojtjes te Ministria e Infrastrukturës dhe Energjisë, për Autoritetin Rrugor Shqiptar, të një sipërfaqeje trualli funksional dhe objekti, me sipërfaqe të përgjithshme prej 792.9 (shtatëqind e nëntëdhjetë e dy pikë nëntë) m², nga prona nr. 190, me emërtim “Regjimenti i helikopterëve”, të një sipërfaqeje trualli funksional prej 863.23 (tetëqind e gjashtëdhjetë e tre pikë njëzet e tre) m², nga prona nr. 1136, me emërtim “Radiodrita”, dhe të një sipërfaqeje trualli funksional prej 2 341 (dy mijë e treqind e dyzet e një) m², nga prona nr. 1137, me emërtim “Heliodromi i repartit ushtarak nr. 3340”, me vendndodhje në Farkë, Tiranë, sipas planvendosjeve që i bashkëlidhen këtij vendimi dhe janë pjesë përbërëse e tij, për t’i përdorur për ndërtimin e rrugës publike, në segmentin rrugor “Unaza lindore Tiranë loti 2”.
2. Në listën e inventarit të pronave të paluajtshme shtetërore, që i bashkëlidhet vendimit nr. 515, datë 18.7.2003, të Këshillit të Ministrave, “Për miratimin e listës së inventarit të pronave të paluajtshme shtetërore, të cilat i kalojnë në përgjegjësi administrimi Ministrisë së Mbrojtjes”, të ndryshuar, të hiqet sipërfaqja truall funksional dhe objekt, me sipërfaqe të përgjithshme prej 792.9 (shtatëqind e nëntëdhjetë e dy pikë nëntë) m², nga prona nr. 190, me emërtim “Regjimenti i helikopterëve”, sipërfaqja truall funksional prej 863.23 (tetëqind e gjashtëdhjetë e tre pikë njëzet e tre) m², nga prona nr. 1136, me emërtim “Radiodrita”, dhe sipërfaqja truall funksional prej 2 341 (dy mijë e treqind e dyzet e një) m², nga prona nr. 1137, me emërtim “Heliodromi i repartit ushtarak nr. 3340”, me vendndodhje në Farkë, Tiranë, sipas planvendosjeve, dhe të shtohen në listën e inventarit të pronave të paluajtshme shtetërore që i kanë kaluar në përgjegjësi administrimi Ministrisë së Infrastrukturës dhe Energjisë, për Autoritetin Rrugor Shqiptar.
3. Ministrisë së Infrastrukturës dhe Energjisë dhe Autoritetit Rrugor Shqiptar u ndalohet të ndryshojnë destinacionin e përdorimit të sipërfaqeve të pronave, të përcakuara në pikën 1, të këtij vendimi, t’i tjetërsojnë ose t’ua japin ato në përdorim të tretëve.

4. Për sigurinë dhe ruajtjen e pronave, Ministria e Infrastrukturës dhe Energjisë, nëpërmjet Autoritetit Rrugor Shqiptar, para fillimit të punimeve, të ndërtojë rrethimet në kufijtë e rinj të pronave, duke i kthyer në gjendjen e tyre të mëparshme, të kryejë spostimin e rrjeteve inxhinierike që prek gjurma e ndërtimit të segmentit rrugor, sipas parametrave dhe kushteve teknike dhe për këtë të hartohet aktmarrëveshje ndërmjet Ministrisë së Infrastrukturës dhe Energjisë, të përfaqësuar nga Autoriteti Rrugor Shqiptar, dhe Shtabit të Përgjithshëm të Forcave të Armatosura, të përfaqësuar nga Komanda e Forcës Ajrore.
5. Ngarkohen Ministria e Mbrojtjes, Ministria e Infrastrukturës dhe Energjisë, Autoriteti Rrugor Shqiptar dhe Agjencia Shtetërore e Kadastrës për zbatimin e këtij vendimi. 

Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR

Erion Braçe

